DOI: 10.14457/tu.the.2022.222
title: แผนธุรกิจแฟรนไชส์ง้วนลูกชิ้นปลา

description: ธุรกิจแฟรนไชส์เป็นธุรกิจที่น่าจับตามองเป็นอย่างมาก จากแนวโน้มที่สร้างมูลค่ากว่า 3 แสนล้านบาทให้กับประเทศ หรือร้อยละ 1.9 ของ GDP ประเทศ เป็นกลุ่มธุรกิจที่ขับเคลื่อนเศรษฐกิจไทยก็ว่าได้ ซึ่งสัดส่วนธุรกิจแฟรนไชส์อาหาร เครื่องดื่มและเบเกอรี่ รวมกันเป็นสัดส่วนครึ่งหนึ่งของธุรกิจแฟรนไชส์ทั้งหมด ตลาดแฟรนไชส์กลุ่มนี้มีอัตราการขยายตัวสูงขึ้นทุกปี การทำธุรกิจแฟรนไชส์จึงเป็นแนวทางที่นิยมสำหรับผู้ประกอบการที่ต้องการขยายกิจการของตน โดยการให้สิทธิการค้าขาย Know-how การทำธุรกิจ พร้อมผลิตภัณฑ์ให้กับผู้ลงทุน สำหรับผู้ลงทุนหรือแฟรนไชส์ซี การทำธุรกิจโดยมีขั้นตอน คู่มือมาจากผู้ให้สิทธิ์ก็เป็นทางลัดในการทำธุรกิจที่ไม่ต้องเผชิญความเสี่ยง การแข่งขันในตลาดอาหารอีกด้วย เปรียบเสมือนเป็นพาร์ทเนอร์ของกันและกัน ตลาดร้านอาหารปัจจุบัน ตั้งแต่เกิดการระบาดโควิด-19 ผู้บริโภคเปลี่ยนพฤติกรรมการรับประทานอาหารโดยสิ้นเชิงเทียบกับปีที่ผ่านมา อาหารที่รับประทานง่าย ไม่ต้องใช้เวลาเรียนรู้และเข้าใจอาหารนาน เมนูง่าย ๆ ได้ประโยชน์ เป็นที่ตอบโจทย์วิถีชีวิตของผู้บริโภคยุคนี้ ร้านอาหารก็เช่นกัน มีการขยายสาขา ปรับตัวกับวิกฤตการณ์ดังกล่าว โดยการขยายเป็นรูปแบบร้านเล็ก ๆ ขนาดกะทัดรัด มากกว่าร้านอาหารขนาดใหญ่ เพื่อให้เข้าถึงผู้บริโภคได้มากขึ้นในภาวะเศรษฐกิจถดถอยและโรคระบาด การเพิ่มเมนูจานเดี่ยวและทุกร้านควรมีบริการจัดส่งถึงบ้าน เพื่ออำนวยความสะดวกให้ผู้บริโภค ก๋วยเตี๋ยวลูกชิ้นปลาเป็นอาหารจานเดี่ยวทานได้ทุกเพศ ทุกวัย ลูกชิ้นปลามีคุณค่าทางสารอาหารมากมาย เป็นสินค้าพรีเมียมเหมาะกับกลุ่มเป้าหมาย ลูกค้า (End User) ที่ชื่นชอบในการรับประทานอาหารจานเดียวและยังมีคุณค่าสารอาหาร โดยเฉพาะวัยผู้ใหญ่ 30-50 ปี และกลุ่มเป้าหมาย แฟรนไชส์ซี นักลงทุนที่มองหาธุรกิจแฟรนไชส์อาหารที่มีงบลงทุนไม่ถึงล้านบาท กำไรดี คืนทุนไว มีระบบจัดการเรียบร้อย แบบ Business Format Franchise โดยบริษัทใช้กลยุทธ์ทางการตลาดแบบผลักและดึง (Push & Pull Strategy) ให้ครอบคลุมลูกค้าทั้งสองกลุ่มดังกล่าว ด้านการประชาสัมพันธ์แบรนด์ จะใช้ทั้งช่องทางออนไลน์และออฟไลน์ เพื่อให้ลูกค้าเข้าถึงสินค้าและบริการได้ง่าย มุ่งทำการตลาดเชิงรุกอย่างต่อเนื่องเพื่อสร้างการรับรู้ของแบรนด์ ตราสินค้า และสินค้าลูกชิ้นปลาไปพร้อมกับการพัฒนาคุณภาพการผลิต ด้านการดำเนินการทางบริษัทมุ่งเน้นการควบคุมคุณภาพการผลิต การบริหารจัดการระบบแฟรนไชส์ การจัดส่งสินค้าไปยังร้านแฟรนไชส์ซี และการดูแลแฟรนไชส์ซีหลังการขาย ซึ่งทางบริษัทมีการคัดเลือกแฟรนไชส์ซีที่มีแนวคิดการทำธุรกิจร่วมกันอย่างลงตัว และมีระบบสนับสนุนต่าง ๆ อย่างการฝึกอบรม การวางแผนการตลาด จัดโปรโมชั่นส่งเสริมการขาย การให้คำปรึกษาและแนะนำด้านต่าง ๆ ตลอดการทำธุรกิจเป็นต้น ความเป็นไปได้ของโครงการ บริษัทจะใช้เงินทุนเริ่มต้นมาจากส่วนของเจ้าของ จำนวน 1,819,000 บาท ซึ่งเป็นการลงทุนในการตั้งโรงงานและสำนักงานใหญ่ โดยตลอดระยะเวลาโครงการ 5 ปี มีอัตราการเพิ่มขึ้นของแฟรนไชส์ซีรายใหม่ ปีละ 10 สาขา ใน 5 ปี สาขารวม 50 สาขา โดย จำนวนขายต่อชามในปีที่ 2 และ 3 ของทุกสาขา เพิ่มขึ้น 10% ส่วนในปี 4 และปี 5 เพิ่มขึ้น 5% จากการประเมินความคุ้มค่าในการลงทุนที่คาดว่าจะได้รับจากการลงทุนในระยะเวลา 5 ปี คาดว่าจะคืนทุนภายใน 1 ปี 1 เดือน โดยมีมูลค่าปัจจุบันสุทธิ (NPV) เท่ากับ 35,722,049 บาท และมีอัตราผลตอบแทนภายใน (IRR) อยู่ที่ 219.42% ซึ่งสูงกว่าต้นทุนทางการเงินของกิจการ (WACC) ที่ 15% สำหรับแฟรนไชส์ซีลงทุนในแพ็กเกจเริ่มต้น จะคืนทุน (Payback Period) ภายใน 4 เดือน นอกจากแผนการดำเนินงานปกติแล้ว บริษัทมีการกำหนดแผนเพื่อรับมือกับสถานการณ์ฉุกเฉินและแผนอนาคต ให้สามารถดำเนินกิจการได้อย่างราบลื่นตามเป้าหมายที่กำหนดไว้ โดยสรุป บริษัทมีความเชื่อมั่นว่าแผนธุรกิจนี้ มีความเป็นไปได้ที่จะประสบความสำเร็จ และสามารถสร้างผลตอบแทนอย่างคุ้มค่าในการลงทุนไปด้วยกันแน่นอน